SAN FERNANDO CITY, La Union - Saanen a nakalibas pay kadagiti otoridad iti maikadua a gundaway ti maysa a second most wanted person kalpasan nga inarestar dagiti pulis iti mismo a balayna idiay Brgy. Parian, ditoy siudad.
Maipalagip a naglemmeng pay ti suspek a ni Ken Herbert Bumatay, 25-anyos, idi nagturong dagiti otoridad iti pagtaenganda tapno arestarenda daytoy.
Naamuan iti imbestigasyon ti San Fernando City Police Station, a nabayag a naglemmeng ni Bumatay idiay siudad ti Baguio ngem agaw-awid met laeng daytoy iti balayda ditoy siudad ngem saan laeng a maranranaan dagiti otoridad.
Nupay kasta, idi aldaw ti Domingo ket nakaawat iti impormasyon ti SFCPS seknan iti panagawid ni Bumatay gapu ta sinarungkaranna ti asawana a kalkalpasna laeng a nagpasngay.
Nagturong ngarud dagiti pulis iti ayan ti suspek a nangitnda metten iti pannakakemmegna.
Ni Bumatay ket sumangsango iti kaso a murder gapu iti panangpapatayna iti biktima a nakilinong laeng iti terasa dagitoy idi December 2011 ngem pinukpokna metten iti bato ti ulona agingga a matay gapu ta amkenna a maysa daytoy nga agtatakaw.
Kalpasanna ket inwalin ni Bumatay ti bangkay ti biktima iti kalsada ken inreportna kadagiti pulis a nasarakanna daytoy a pimmusayen.
Naduktalan laengen dagiti pannakabagi ti linteg a ni Bumatay ti nangpapatay iti biktima ngem idi kemmegenda daytoy ket saandan a masarakan.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn